|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2024. március 18 - ai rendes**

**ülésére**

|  |  |
| --- | --- |
| **Tárgy:** | Döntés a háziorvosi szolgáltatók 2024. évi pályázati felhívásáról |

**Készítette:**

Zsákné Bujdosó Laura

intézményi koordinátor

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Az Önkormányzat a 2024. évi költségvetéséről szóló 6/2024. (II.21.) rendeletében a *„7302 Egészségügyi szolgáltatók támogatására”* előirányzaton**21 600 000 Ft** került elkülönítésre a **háziorvosi szolgáltatók támogatására**.

Javasolom, hogy a 2024. évre biztosított támogatási keret felhasználására – a költségvetési rendelet 14. § (5) bekezdésében meghatározott felhatalmazás alapján – a határozati javaslat *1. számú melléklete szerinti* tartalommal pályázat kiírására kerüljön sor Erzsébetváros Önkormányzatával feladat-ellátási szerződéssel rendelkező, területi ellátási kötelezettséggel működő háziorvosi, házi gyermekorvosi, valamint az alapellátás körében fogorvosi ellátást nyújtó egészségügyi szolgáltatók *(továbbiakban:* ***háziorvosi szolgáltatók****)* támogatása céljából. Az Önkormányzat a pályázat keretében kíván hozzájárulni a háziorvosi szolgáltatók terheinek csökkentéséhez, amellyel elősegíti az egészségügyi alapellátás működtetését.

A pályázati felhívás készítésekor fontos szempontnak tekintettük, hogy a 2022. évtől kezdődően a háziorvosi szolgáltatók közüzemi díjai (például gázszolgáltatás, villamosenergia-szolgáltatás), illetve helyiséghasználati díjai nagymértékben, akár 300-700%-kal is megemelkedtek az előző évekhez képest. A 2023. évben kiírt pályázattól eltérően idén kibővítésre került a támogatásra felhasználható célok köre, tekintettel arra, hogy az orvosi feladatellátáshoz elengedhetetlen eszközök költségei (akár orvosi eszközök, műszerek, akár informatikai-, vagy adminisztrációs eszközök, valamint az informatikai programok fenntartási költségei) továbbra is jelentősek. A háziorvosi szolgáltatók terheinél változatlanul gondolnunk kell a koronavírus járvánnyal összefüggő terhekre, amelynek okán a járványügyi védekezéssel összefüggő eszközök, védőfelszerelések, higiéniai termékek biztosítása szintén kiemelt feladat.

Tekintettel arra, hogy a közüzemi szolgáltatókkal, továbbá – a fogorvosi szolgáltatók esetében – a helyiséghasználatra vonatkozóan a Terézvárosi Egészségügyi Szolgálattal a Bischitz Johanna Integrált Humán Szolgáltató Központ kötött szerződést, a háziorvosi szolgáltatók az intézmény által továbbszámlázott díjak finanszírozására tudják fordítani a támogatás ezen felhasználási körét.

A támogatás felső határánál praxisonként 400 000 Ft összeg került meghatározásra.

Fentieket figyelembe véve javaslom, hogy a támogatás az alábbi célokra legyen felhasználható:

* közüzemi díjak költségei (gázfogyasztás költsége, villamosenergia-fogyasztás költsége),
* helyiséghasználati díj költsége,
* a feladatellátáshoz szükséges orvosi eszközök, orvosi műszerek beszerzése,
* a betegellátást szolgáló informatikai eszközök, ideértve a fogyóeszközöket is (pl. egér, billentyűzet, pendrive),
* infokommunikációs fejlesztések,
* infokommunikációs programok fenntartása (pl.: licenszdíj),
* beteg-edukációs eszközök beszerzése,
* a rendelő alapfelszereltségét jelentő bútorok, valamint gyógyszerek tárolására alkalmas hűtőszekrény beszerzése,
* járványügyi védekezéssel összefüggő eszközök, védőfelszerelés, higiéniai termékek beszerzése,
* telefonköltség és admisztrációval kapcsolatos anyagköltségek (papír, irodai kellékek, toner, nyomtatópatron).

A pályázati kiírás tartalmi követelményeit az államháztartásról szóló törvény végrehajtásáról szóló 368/2011. (XII.31.) Kormányrendelet 66. § (2) bekezdése rögzíti.

A pályázati felhívás alapján a pályázatot a felhívás mellékletét képező – határozati javaslat *2. számú mellékletként* csatolt – pályázati adatlapon lehet benyújtani. Az adatlapon rögzítésre került mindaz, amit a pályázati úton biztosított költségvetési támogatás esetén a benyújtott pályázathoz csatolni kell.

A kiírás közzétételére a helyben szokásos módon (az Önkormányzat honlapján és az önkormányzati hirdetőtáblákon) kerül sor.

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló 38/2020. (IX.24.) önkormányzati rendeletének 1. melléklete tartalmazza a Művelődési, Kulturális és Szociális Bizottságra átruházott feladat és hatásköröket, melynek 7. pontja szerint: *„Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos mindazon hatáskörét, melyet jogszabály nem utal a Képviselő-testület kizárólagos hatáskörébe, a Művelődési, Kulturális és Szociális Bizottság hatáskörébe utalja.”* A hatáskört a Képviselő-testület a 338/2015. (VI.24.) határozatával ruházta át a Bizottságra.

***Kérem a Tisztelt Bizottságot az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (III. 18.) határozata a 2024. évi háziorvosi szolgáltatók támogatásáról szóló pályázat kiírásáról**

Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottsága úgy dönt, hogy:

1. pályázati felhívást tesz közzé a háziorvosi szolgáltatók 2024. évi támogatására. A határozat 1- 2.sz. mellékletét képező pályázati felhívást és mellékleteit elfogadja.
2. a pályázati felhívás helyben szokásos módon történő közzétételéről a Polgármesteri Hivatal Humánszolgáltató Irodája gondoskodik.

**Felelős:** Veres Zoltán bizottsági elnök

**Határidő**: Az 1. pont tekintetében: 2024. március 18.

A 2. pont tekintetében: 2024. március 26.

Budapest, 2024. március 07.

Gyuris Gabriella

irodavezető

Határozati javaslat mellékletei:

1. számú melléklet: Pályázati felhívás a háziorvosi szolgáltatók 2024. évi támogatására

2. számú melléklet: Pályázati felhívás mellékletei a háziorvosi szolgáltatók 2024. évi támogatására